Stellenbosch-bylmoorde: Dossier by NVGDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook Die Nasionale Vervolgingsgesag (NVG) het volgens berigte die dossier rakende die Stellenbosch-bylmoorde ontvang. EWN berig die NVG het bevestig dat hy die dossier ontvang het, maar nie kon bevestig of iemand binnekort in hegtenis geneem gaan word nie. Eric Ntabazalila, woordvoerder van die NVG, kon nie vir kommentaar bereik word nie. Die Van Breda-gesin is in Januarie in hul huis in die De Zalze-landgoed aangeval. Martin van Breda (55), sy vrou Theresa (54) en hul seun Rudi (22) het aan hul beserings beswyk. Marli (16) is ernstig beseer in die aanval en haar jonger broer, Henri (20), het glo ligte beserings opgedoen. Rapport het Sondag berig die dossier bevat genoeg bewyse om ‘n verdagte aan te kla. Ben Rootman, ’n woordvoerder van die Van Breda-familie, het aan Maroela Media gesê die familie neem kennis van die berigte in die media en wil in dié stadium nie verder kommentaar lewer nie. Hy het navrae oor Marli se toestand na die polisie verwys. Kapt. FC van Wyk, woordvoerder van die polisie, het by navraag gesê daar is “beduidende vordering” met die ondersoek. “Die vordering kan egter nie in dié stadium met die media gedeel word nie.” Klik hier vir alle vorige berigte oor die saak.